Resident Evil 6
Resident Evil 6, იაპონიაში ცნობილია, როგორც Biohazard 6 (იაპონ. バイオハザード6) — მოქმედებითი-სათავგადასავლო ვიდეო თამაში, შექმნილი და გამოცემული კომპანია Capcom-ის მიერ, რომელიც წარმოადგენს რიგით მეცხრე ძირითად თამაშს „Resident Evil“-ის სერიიდან. გამოვიდა 2012 წლის 2 ოქტომბერს PlayStation 3-ის და Xbox 360-ის პლატფორმებისთვის, Microsoft Windows-ზე გამოიცა ცოტა მოგვიანებით, 2013 წლის 22 მარტს. სიუჟეტი მიმდინარეობს რაკუნ-სიტის ინციდენტიდან 15 წლის შემდეგ, 2012-2013 წლებში, ოთხი პერსონაჟის, კრის რედფილდის, ლეონ სკოტ კენედის, ადა ვონგისა და ჯეიკ მიულერის გარშემო, რომელთა მიზანია მსოფლიოს დაცვა ბიოტერორისტების მასიური თავდასხმისგან. „Resident Evil 6“ არის მოქმედებითი-სათავგადასავლო ჟანრის თამაში, მესამე პირის ხედვით. მოთამაშეს შეუძლია ოთხი ზემოთ ჩამოთვლილი პერსონაჟიდან აირჩიოს ერთ-ერთი, სადაც თვითოუელს გააჩნია განსხვავებული ისტორია და შესაძლებლობები და ძირითადად მოიცავს ბრძოლას ზომბებთან, რომელებსაც კბენის გარდა შეუძლიათ სხვადასხვა იარაღების გამოყენება. მოთამაშეს ჰყავს საკუთარი პარტნიორი, რომელიც შეიძლება იმართებოდეს როგორც ხელოვნური ინტელექტით, ასევე სხვა მოთამაშის მიერ ონლაინის საშუალებით. „Resident Evil“ 6-ში წარმოდგენილია ახალი ინოვაციები და გეიმპლეის მექანიკა, როგორიც არის სროლა სირბილის ან ხოხვის დროს. წინა ნაწილებთან შედარებით გაუმჯობესებულია ხელჩართული ბრძოლის სისტემა. თამაშს ახასიათებს 4 მოთამაშიანი კოოპერატიული რეჟიმი, რაც ნიშნავს იმას, რომ, როდესაც მოთამაშე იმყოფება ერთმოთამაშიან რეჟიმში, მას შეუძლია სხვა მოთამაშეს ნება დართოს შემოუერთდეს ონალინის მეშვეობით. თამაშის შექმნა დაიწყო 2010 წელსდა მუშაობდა დაახლოებით 600 ადამიანი. შემქმნელთა ჯგუფს ხელმძღვანელობდა ჰიროიუკი კობაიასი. დეველოპერებმა თამაშის ჟანრი განსაზღვრეს როგორც „დრამატული საშინელება“. ოფიციალური ტრეილერი ნაჩვენები იქნა 2012 წლის 19 იანვარს. E3 2012-ის Microsoft-ის პრესკონფერენციაზე მოხდა თამაშის გეიმპლეის პირველი დემონსტრაცია. სათამაშო დემო გამოსცეს 2012 წლის 5 სექტემბერს Xbox 360-სა და PlayStation 3-ზე. პირველი დემო ვერსიის გაკრიტიკების შედეგად Capcom-მა გამოუშვა მეორე დემო ვერსია, სადაც გაუმჯობესებული იყო გეიმპლეის ელემენტები. საბოლოო ჯამში თამაშმა მზის შუქი იხილა 2012 წლის 2 ოქტომბერს. PlayStation 4 და Xbox One-ზე ხელახლა გამოვიდან 2016 წლის 29 მარტს, გაუმჯობესებული გრაფიკით და თან ახლდა ყველა არსებული გადმოტვირთვადი კონტენტი. „Resident Evil 6“-მა მიიღო შერეული შეფასებები ვიდეო თამაშების კრიტიკოსებისგან. ზოგიერთმა მიმოხილველმა შეაქო თამაშის სიუჟეტი, დიზაინი, გრაფიკა და ხელოვნური ინტელექტი, თუმცა გააკრიტიკეს survival horror-ის ჟანრიდან გადახვევის გამო. საერთო განხილვების საიტ Metacriti-ზე PS3 ვერსია ფლობს 74/100, PC ვერსია 69/100, ხოლო X360 — 67/100. კრიტიკის მიუხეადავად, პროექტი წარმატებული აღმოჩნდა კომერციულად, საერთო ჯამში ყველა სისტემაზე გაყიდვების რაოდენობა შეადგენს 9.2 მილიონ ეგზემპლარს, რითაც ის ითვლება Capcom-ის მეორე ყველაზე გაყიდვად თამაშად. 2017 წელს გამოვიდა გაგრძელება „Resident Evil 7: Biohazard“.